**AIŠKINAMASIS RAŠTAS**

**PRIE SAVIVALDYBĖS TARYBOS SPRENDIMO „DĖL Klasių ir priešmokyklinio ugdymo grupių skaičiaus SAVIVALDYBĖS švietimo įstaigose 2013–2014 mokslo metams NUSTATYMO“ PROJEKTO**

**1. Sprendimo projekto esmė, tikslai ir uždaviniai.**

Sprendimo projekto tikslas – patikslinti klasių ir grupių skaičių savivaldybės švietimo įstaigose mokytis pagal priešmokyklinio, pradinio, pagrindinio, vidurinio ir socialinių įgūdžių ugdymo programas 2013-2014 mokslo metams.

Uždavinys – savivaldybės švietimo įstaigoms nustatyti bendrojo ugdymo klasių ir priešmokyklinio ugdymo grupių skaičių 2013-2014 mokslo metams.

**2. Projekto rengimo priežastys ir kuo remiantis parengtas sprendimo projektas.**

Vadovaujantis Lietuvos Respublikos švietimo ir mokslo ministro 2004 m. birželio 25 d. įsakymo Nr. ISAK-1019 (Lietuvos Respublikos švietimo ir mokslo ministro 2011 m. liepos 20 d. įsakymo Nr. V-1369 redakcija) „Dėl priėmimo į valstybinę ir savivaldybės bendrojo ugdymo mokyklą, profesinio mokymo įstaigą bendrųjų kriterijų sąrašo patvirtinimo“ 3 punktu, Klaipėdos miesto savivaldybės tarybos 2013 m. kovo 28 d. sprendimu Nr. T2-58 (Klaipėdos miesto savivaldybės tarybos 2013 m. balandžio 25 d. sprendimo Nr. T2-85 pakeitimas) buvo patvirtinti prognoziniai savivaldybės švietimo įstaigų klasių ir priešmokyklinio ugdymo grupių duomenys 2013-2014 mokslo metams. Šiuo sprendimo projektu klasių (grupių) skaičiai tikslinami, atsižvelgus į mokinių (vaikų) pasiskirstymą š. m. rugpjūčio mėnesio duomenimis.

Įvertinus 2013-2014 mokslo metų klasių komplektavimo situaciją (žr. aiškinamojo rašto priedą), nustatyta, kad savivaldybės bendrojo ugdymo mokyklose iš viso mokysis 17781 mokinys, t. y. 483 mokiniais mažiau (tikslūs duomenys bus po rugsėjo 1 d.) nei 2012-2013 mokslo metais, bei bus komplektuojamos 755 klasės, t. y. 33 klasėmis mažiau nei praėjusiais mokslo metais.

Lyginant 2013-2014 mokslo metų ir 2012-2013 mokslo metų duomenis, komplektuojama:

1. 2 komplektais daugiau 1-ųjų klasių (90 mokinių daugiau) ir vienodai 1-4 klasių, tačiau jose mokysis 248 mokiniais daugiau. Iš viso 2013-2014 mokslo metais 277 1-4 klasėse mokysis 5945 mokinių;
2. 1 komplektu mažiau 5-ųjų klasių (32 mokiniais mažiau), 1 komplektu daugiau 9-ųjų klasių (35 mokiniais daugiau) ir 25 komplektais mažiau 5-10 klasių (518 mokinių mažiau). Iš viso 2013-2014 mokslo metais 358 5-10 klasėse mokysis 8707 mokiniai;
3. 5 komplektais mažiau 11-ųjų klasių (135 mokiniais mažiau) ir 8 komplektais mažiau 11-12 klasių (213 mokinių mažiau). Iš viso 2013-2014 mokslo metais 120 11-12 klasių mokysis 3129 mokinius;
4. 11 komplektų mažiau jungtinių specialiųjų klasių (lieka 4 komplektai Klaipėdos kurčiųjų ir neprigirdinčiųjų pagrindinėje mokykloje).

Įvertinus 2013-2014 mokslo metų priešmokyklinio ugdymo grupių komplektavimo situaciją, nustatyta, kad savivaldybės švietimo įstaigose iš viso ugdysis 1704 priešmokyklinio amžiaus vaikai (tikslūs duomenys bus po rugsėjo 1 d.), t. y. 169 vaikais daugiau nei 2012-2013 mokslo metais. Kaip ir praėjusiais mokslo metais, bus komplektuojama 91 priešmokyklinio ugdymo grupė, tačiau 2 komplektais padaugės specialiųjų (22 vaikais daugiau) grupių. 2013-2014 mokslo metais vienoje priešmokyklinio ugdymo grupėje ugdysis vidutiniškai 19 vaikų (2012-2013 m. m. – 17).

**3. Kokių rezultatų laukiama.**

Bus užtikrinta galimybė asmenims mokytis pagal priešmokyklinio, pradinio, pagrindinio, vidurinio ir socialinių įgūdžių ugdymo programas.

**4. Sprendimo projekto rengimo metu gauti specialistų vertinimai.**

Sprendimo projekto rengimo metu atsižvelgta į savivaldybės švietimo įstaigų pateiktus klasių (grupių) komplektavimo duomenis. Klasių (grupių) skaičiaus pakeitimas buvo derinti su įstaigų vadovais.

**5. Išlaidų sąmatos, skaičiavimai, reikalingi pagrindimai ir paaiškinimai.**

Nėra.

**6. Lėšų poreikis sprendimo įgyvendinimui.**

Nėra.

**7. Galimos teigiamos ar neigiamos sprendimo priėmimo pasekmės.**

Teigiamos pasekmės: racionaliau pasiskirstys mokinių (vaikų) srautai, bus mažinamos tuščios mokymosi vietos ir bus sudaryta galimybė asmenims mokytis pagal poreikius.

Neigiamų pasekmių nenumatoma.

**PRIDEDAMA.**

1. Teisės aktų, nurodytų sprendimo projekto įžangoje, išrašai, 2 lapai.
2. Klaipėdos miesto savivaldybės tarybos 2013 m. kovo 28 d. sprendimo Nr. T2-58 „Dėl klasių ir priešmokyklinio ugdymo grupių skaičiaus bei mokinių skaičiaus vidurkio savivaldybės švietimo įstaigose 2013–2014 mokslo metais nustatymo“ išrašas, 10 lapų.
3. Klaipėdos miesto savivaldybės tarybos 2013 m. balandžio 25 d. sprendimo Nr. T2-85 „Dėl Klaipėdos miesto savivaldybės tarybos 2013 m. kovo 28 d. sprendimo Nr. T2-58 „Dėl klasių ir priešmokyklinio ugdymo grupių skaičiaus bei mokinių skaičiaus vidurkio savivaldybės švietimo įstaigose 2013–2014 mokslo metais nustatymo“ pakeitimo“ išrašas, 1 lapas.

Ugdymo kokybės ir kaitos poskyrio vedėja,

pavaduojanti Švietimo skyriaus vedėją Virginija Kazakauskienė